钦定古今图书集成/明伦汇编/氏族典/第230卷 > 杨惟中
## 钦定古今图书集成/明伦汇编/氏族典/第230卷 > 杨惟中

按《元史杨惟中传》：“惟中字彦诚，弘州人。金末，以孤童
子事太宗，知读书，有胆略。年二十，奉命使西域三十
馀国，宣畅国威，敷布政条，俾皆籍户口，属吏乃归。皇
子阔出伐宋，命惟中于军前行中书省事，克宋枣阳、
光化等军光、随郢复等州，遂拜中书令。太宗崩，太后
称制，惟中以一相负任，天下。定宗即位，平阳道断事”
官斜彻横恣不法，诏惟中宣慰，惟中按诛之。宪宗即
位，世祖以太弟镇金莲川，得开府专拜，乃立河南经
略司，奏惟中为使，河南大治。迁陕右四川宣抚使。岁
己未，世祖总统东师，奏惟中为江淮、京湖南北路宣
抚使，俾建行台以先启行，宣布恩信，蒙古、汉军诸帅
并听节制。师还，卒于蔡州，年五十五。中统二年，追谥
曰《忠肃公》。